Хафез
При болен ли си ти дошел…

Превод от персийски (фарси): Йордан Милев, 1969

chitanka.info

При болен ли си ти дошел — моли се!

Живот му дай със устните си — извор

на нови дни. И в твоята молитва

ме спомени с най-светла мисъл.

Щом ти си лекар, погледни лицето

и думите на болния, че те са израз

на мъките в сърцата ни. Не гасне

на любовта запалената искра.

И можеш ли да потушиш със сълзи

пожара на душата ми, че пристан

за нея си остана твойта бенка,

и твоите очи кристално чисти!

О, ти, в страстта, която ме погуби,

защо ми търсиш лекар пак? Безсмислен е!

Хафез, най-после ти ме излекува

със стиховете дето си написал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.